**भारत सरकार**

**मानव संसाधन विकास मंत्रालय**

**उच्चतर शिक्षा विभाग**

**राज्य सभा**

**अतारांकित प्रश्न संख्याः 409**

**उत्तर देने की तारीखः 13.12.2018**

**नवप्रवर्तन प्रकोष्ठ और एआरआईआईए प्रारंभ किया जाना**

**409. डा॰ प्रकाश बांडाः**

क्या **मानव संसाधन विकास मंत्री** यह बताने की कृपा करेंगे किः

(क) क्या मंत्रालय ने उच्चतर शिक्षा संस्थानों में नवप्रवर्तन की संस्कृति पनपने हेतु नवप्रवर्तन प्रकोष्ठ तथा नवप्रवर्तन संबंधी उपलब्धियों के संबंध में संस्थानों की अटल रैंकिंग प्रणाली (एआरआईआईए) को आरंभ किया है; और

(ख) यदि हां, तो तत्संबंधी ब्यौरा क्या है?

**उत्तर**

**मानव संसाधन विकास मंत्रालय में राज्य मंत्री**

**(डॉ. सत्य पाल सिंह)**

(क): जी, हां। सरकार ने देश की उच्च शिक्षण संस्थाओं में नवाचार की संस्कृति को प्रोत्साहित करने के लिए 30 अगस्त, 2018 को नवाचार प्रकोष्ठ एवं नवाचार उपलब्धियों के संबंध में संस्थाओं की अटल रैंकिंग (एआरआईआईए) शुरू की है।

(ख): नवाचार प्रकोष्ठ का प्राथमिक अधिदेश युवा छात्रों को नई विचारधाराओं तथा प्रक्रियाओं से अवगत कराके प्रोत्साहित, प्रेरित और शिक्षित करना है, जिसके परिणामस्वरूप उच्च शिक्षण संस्थाओं में नवाचार क्लब के नेटवर्क के जरिए छात्रों को उनके निर्माणात्मक वर्षों में नवाचारी कार्यकलापों को बढ़ावा दिया जा सके।

 30 नवम्बर तक पूरे देश की विभिन्न उच्च शिक्षण संस्थाओं में 949 नवाचार क्लब स्थापित किए गए थे। ये नवाचार क्लब नवाचार संबंधी विभिन्न कार्यक्रमों और प्रतियोगिताओं में भाग लेने के लिए मौजूदा स्थानीय इकोसिस्टम अर्थात् छात्र/संकाय का प्रयोग करेंगे।

 नवाचार उपलब्धियों के संबंध में संस्थाओं की अटल रैंकिंग (एआरआईआईए) के माध्यम से विश्व की सबसे अधिक नवाचारी शिक्षण संस्थाओं/विश्वविद्यालयों की रैंकिंग के लिए आमतौर पर विश्व स्तर पर प्रयोग किए जाने वाले मुख्यतः नवाचार संबंधी संकेतकों के संबंध में भारत की शिक्षण संस्थाओं और विश्वविद्यालयों की क्रमानुसार रैंकिंग की जाती है। एआरआईआईए का रैंकिंग के लिए पांच मुख्य मानकों पर बल दिया जाएगा।

ये हैं:

1. नवाचार और उद्यमिता विकास के माध्यम से बजट व्यय तथा प्राप्त राजस्व।
2. एडवांस केन्द्रों/सुविधाओं और उद्यमी समर्थन प्रणाली तक सुविधाजनक पहुंच।
3. उद्यमशीलता का विचार।
4. शिक्षण एवं अधिगम द्वारा समर्थित नवाचारी इकोसिस्टम का विकास।
5. संस्था के अभिशासन में सुधार हेतु आंतरिक रूप से विकसित सर्वोत्तम नवाचारी समाधान।

\*\*\*\*\*